CELEX: 52018PC0563
Language: fi
Date: 2018-07-31
Title: Ehdotus NEUVOSTON TÄYTÄNTÖÖNPANOPÄÄTÖS asetuksen (EU) 2017/1939 14 artiklan 3 kohdassa tarkoitetun lautakunnan jäsenten nimittämisestä

EUROOPAN KOMISSIO
            Bryssel 31.7.2018
            COM(2018) 563 final
            2018/0296(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            asetuksen (EU) 2017/1939 14 artiklan 3 kohdassa tarkoitetun lautakunnan jäsenten nimittämisestä
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Neuvoston asetus (EU) 2017/1939 tiiviimmän yhteistyön toteuttamisesta Euroopan syyttäjänviraston (EPPO) perustamisessa
                     1
                   annettiin 12. lokakuuta 2017, ja se tuli voimaan 20. marraskuuta 2017. Asetuksen 20 artiklan mukaan komissio vastaa EPPOn perustamisesta ja alkuvaiheen hallinnollisesta toiminnasta siihen asti, kunnes EPPOlla on valmiudet oman talousarvionsa toteuttamiseen. Komissio ryhtyy kaikkiin tarvittaviin toimiin EPPOn nopean perustamisen varmistamiseksi. Komission tavoitteena on, että EPPO olisi toimintavalmis asetuksen 120 artiklan mukaisesti ja kolmen vuoden perustamisvaiheen jälkeen vuoden 2020 loppuun mennessä. 
               
               
                  Keskeinen osa EPPOn perustamista ja sen toiminnan käynnistämistä on sen henkilöstön ja erityisesti Euroopan pääsyyttäjän ja Euroopan syyttäjien valinta ja nimittäminen. EPPOn Euroopan pääsyyttäjän ja Euroopan syyttäjien valitsemiseksi asetuksen (EU) 2017/1939 14 artiklan 3 kohdassa säädetään, että neuvosto määrittää valintalautakunnan toimintaa koskevat säännöt ja hyväksyy päätöksen sen jäsenten nimityksistä komission ehdotuksesta. Komissio hyväksyi tätä tarkoitusta varten 25. toukokuuta 2018 ehdotuksen neuvoston täytäntöönpanopäätökseksi
                     2
                  , jonka liitteessä vahvistetaan valintalautakunnan toimintasäännöt. 
               
               
                  Asetuksen (EU) 2017/1939 14 artiklan 3 kohdassa tarkoitetun valintalautakunnan perustamista varten komissio ehdottaa neuvoston täytäntöönpanopäätöstä lautakunnan jäsenten nimittämiseksi. Asetuksen (EU) 2017/1939 14 artiklan 3 kohdan mukaisesti komissio ehdottaa valintalautakuntaan kahtatoista jäsentä, jotka on valittu unionin tuomioistuimen ja tilintarkastustuomioistuimen entisten jäsenten, Eurojustin entisten kansallisten jäsenten, kansallisten korkeimpien oikeuksien jäsenten, korkea-arvoisten syyttäjien ja tunnustetusti pätevien lainoppineiden joukosta. Euroopan parlamentti ehdotti valituista henkilöistä yhtä 31. toukokuuta 2018. Komissio on ottanut huomioon tarpeen varmistaa tasapaino maantieteellisen jakautumisen, sukupuolen ja EPPOon osallistuvien jäsenvaltioiden oikeusjärjestelmien tuntemuksen suhteen.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  EPPOn perustamisesta määrätään Euroopan unionin toiminnasta tehdyn sopimuksen (SEUT-sopimus) 86 artiklassa. EPPO on ensimmäinen EU:n elin, jolla on valtuudet suorittaa rikostutkintaa ja nostaa syytteitä unionin taloudellisiin etuihin vaikuttavien rikosten perusteella, joten se on täysin uusi toimija eurooppalaisessa oikeudellisessa ympäristössä. EPPOn perustamisen odotetaan johtavan johdonmukaisempiin ja tehokkaampiin syytetoimia koskeviin käytäntöihin EU:n talousarvioon vaikuttavien rikosten osalta ja lisäävän syytetoimien ja tuomioiden määrää sekä parantavan vilpillisesti menetettyjen unionin varojen takaisinperintää.
               
               
                  Antamalla tämän ehdotuksen neuvoston täytäntöönpanopäätökseksi, jolla nimitetään jäsenet lautakuntaan, joka valitsee EPPOn Euroopan pääsyyttäjän ja Euroopan syyttäjät, komissio täyttää asetuksen (EU) 2017/1939 14 artiklan 3 kohdan mukaisen velvollisuutensa. Ehdotuksen avulla voidaan perustaa valintalautakunta ja siten aloittaa tarvittavat menettelyt EPPOn Euroopan pääsyyttäjän ja Euroopan syyttäjien valitsemiseksi ja nimittämiseksi. Tämä ehdotus on näin ollen täysin yhdenmukainen tällä politiikan alalla jo annettujen säännösten kanssa.  
               
            
            
               •Yhdenmukaisuus unionin muiden politiikkojen kanssa
            
            
               
                  Tämä aloite on yhdenmukainen unionin taloudellisten etujen suojelun vahvistamiseen tähtäävien unionin muiden politiikkojen ja lainsäädäntöaloitteiden kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 291 artiklaan luettuna yhdessä neuvoston asetuksen (EU) 2017/1939 14 artiklan 3 kohdan kanssa.  
               
            
            
               •Toissijaisuusperiaate (jaetun toimivallan osalta) 
            
            
               
                  Asetuksen (EU) 2017/1939 14 artiklan 3 kohdan mukaisesti komissiolla on oikeudellinen velvollisuus tehdä ehdotus, jonka pohjalta neuvosto nimittää valintalautakunnan jäsenet. Tämä ehdotus on jatkoa komission ehdotukselle neuvoston täytäntöönpanopäätökseksi, jonka liitteessä vahvistetaan valintalautakunnan toimintasäännöt. Ehdotus on välttämätön valintalautakunnan perustamisen varmistamiseksi, jotta voidaan nopeasti valita ja nimittää EPPOn Euroopan pääsyyttäjä ja Euroopan syyttäjät.  
               
            
            
               •Suhteellisuusperiaate
            
            
               
                  Tässä ehdotuksessa rajoitutaan siihen, mikä on tarpeen ehdotettujen tavoitteiden saavuttamiseksi, joten ehdotus on suhteellisuusperiaatteen mukainen. Ehdotus liittyy suoraan asetuksen (EU) 2017/1939 voimaantuloon ja on olennainen EPPOn nopean perustamisen varmistamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
         
         
            
               •Jälkiarvioinnit/toimivuustarkastukset
            
            
               
                  Kun otetaan huomioon tämän ehdotuksen kohdennettu ja rajallinen luonne ja se, että ehdotus on komissiolle neuvoston asetuksen (EU) 2017/1939 14 artiklan 3 kohdasta johtuvan velvollisuuden mukainen, jälkiarviointeja, sidosryhmien kuulemisia ja vaikutustenarviointia ei suoritettu.
               
            
            
               4.TALOUSARVIOVAIKUTUKSET
            
            
               
                  Tällä ehdotuksella ei ole vaikutuksia talousarvioon. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               Tämän ehdotuksen luonne huomioon ottaen tähän toimenpiteeseen ei liity täytäntöönpanosuunnitelmaa. 
            
            
               •Selittävät asiakirjat (direktiivien osalta)
            
            
               
                  Tämä ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksen 1 artiklassa säädetään, että luettelossa mainitut kaksitoista henkilöä nimitetään neljän vuoden ajaksi 2 artiklassa tarkoitetusta voimaantulopäivästä asetuksen (EU) 2017/1939 14 artiklan 3 kohdassa tarkoitetun lautakunnan jäseniksi. 
               
            
            
               2018/0296 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               asetuksen (EU) 2017/1939 14 artiklan 3 kohdassa tarkoitetun lautakunnan jäsenten nimittämisestä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939 ja erityisen sen 14 artiklan 3 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
         
         
            
               (1)Asetuksen (EU) 2017/1939 14 artiklan 3 kohdan mukaisesti olisi perustettava valintalautakunta, jonka tehtävänä on laatia esivalintaluettelo pätevistä ehdokkaista Euroopan pääsyyttäjän tehtävään ja antaa perusteltu lausunto Euroopan syyttäjien tehtäviin ehdolla olevien henkilöiden pätevyydestä. 
            
            
               (2)Asetuksessa (EU) 2017/1939 säädetään, että Euroopan parlamentti ja neuvosto nimittävät yhteisellä sopimuksella Euroopan pääsyyttäjän valintalautakunnan laatimasta pätevien ehdokkaiden esivalintaluettelosta. 
            
            
               (3)Asetuksessa (EU) 2017/1939 säädetään myös, että neuvosto nimittää Euroopan syyttäjät kunkin jäsenvaltion nimeämän kolmen ehdokkaan joukosta saatuaan ensin valintalautakunnalta perustellun lausunnon.
            
            
               (4)Valintalautakunnan olisi arvioitava hakemukset Euroopan pääsyyttäjän tehtävään ja Euroopan syyttäjien tehtäviin asetuksen (EU) 2017/1939 14 artiklan 2 kohdassa ja 16 artiklan 1 kohdassa säädettyjen vaatimusten osalta, myös sen osalta, onko hakijan riippumattomuus kiistaton.   
            
            
               (5)Valintalautakunnan olisi muodostuttava kahdestatoista henkilöstä, jotka valitaan unionin tuomioistuimen ja tilintarkastustuomioistuimen entisten jäsenten, Eurojustin entisten kansallisten jäsenten, kansallisten korkeimpien oikeuksien jäsenten, korkea-arvoisten syyttäjien ja tunnustetusti pätevien lainoppineiden joukosta. 
            
            
               (6)Euroopan parlamentin olisi ehdotettava yhtä lautakunnan jäsenistä. Euroopan parlamentti nimitti 31. toukokuuta 2018 Antonio Muran ehdottamakseen lautakunnan jäseneksi. 
            
            
               (7)Komissio otti valintalautakunnan kokoonpanossa huomioon maantieteellisen tasapainon, sukupuolten tasapuolisen edustuksen ja EPPOon osallistuvien jäsenvaltioiden oikeusjärjestelmien riittävän edustuksen tarpeen. 
            
            
               (8)Komission ehdottamista yhdestätoista henkilöstä yksi on unionin tuomioistuimen entinen jäsen, yksi tilintarkastustuomioistuimen entinen jäsen, yksi Eurojustin entinen kansallinen jäsen, viisi on korkea-arvoisia syyttäjiä, kaksi kansallisten korkeimpien oikeuksien jäseniä ja yksi tunnustetusti pätevä lainoppinut. Ehdotetuista kuusi on miehiä ja viisi naisia.  
            
            
               (9)Asetuksen (EU) 2017/1939 14 artiklan 3 kohdassa säädetään, että neuvosto tekee päätöksen lautakunnan jäsenten nimityksistä komission ehdotuksesta. 
            
            
               (10)Sen vuoksi valintalautakunnan jäsenet olisi nimitettävä, 
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Seuraavat henkilöt nimitetään neljän vuoden ajaksi tämän päätöksen 2 artiklassa tarkoitetusta voimaantulopäivästä asetuksen (EU) 2017/1939 14 artiklan 3 kohdassa säädetyn lautakunnan jäseniksi: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANNIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               2 artikla
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
               
               
                  
                     (2)
                  
                        Komission ehdotus neuvoston täytäntöönpanopäätökseksi tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetun valintalautakunnan toimintasäännöistä, COM(2018) 318 final, 25.5.2018.